P. Hrušovský, podpredseda NR SR: (2002-02-07):
Pýtam sa, či sa chce niekto vyjadriť k rozprave, ktorú týmto otváram k prerokúvanému návrhu na vyslovenie súhlasu s ratifikáciou medzinárodnej zmluvy. Konštatujem, že nie je to tak. Preto vyhlasujem rozpravu o tomto bode programu za skončenú. Prerušujem rokovanie, pán minister, pán spoločný spravodajca, o tomto bode programu. Budeme hlasovať po dohode s predsedami poslaneckých klubov v termíne, ktorý dohodneme. Teraz pristúpime k prerokúvaniu návrhov zákonov, ktorých predkladateľom z poverenia vlády Slovenskej republiky je pán minister obrany Jozef Stank. Páni poslanci, chcem vás informovať, že pán minister je predkladateľom piatich vládnych návrhov zákonov, z toho jedného vládneho návrhu zákona, ktorý je ústavným zákonom. Odporúčam, páni poslanci, ak bude všeobecný súhlas, aby sme o vládnom návrhu ústavného zákona o bezpečnosti štátu v čase vojny, vojnového stavu, výnimočného stavu a núdzového stavu rokovali tak, že budeme o tomto bode programu viesť samostatnú rozpravu, a o zostávajúcich štyroch vládnych návrhoch zákonov, ktoré bezprostredne aj obsahovo, aj vecne spolu súvisia, aby sme rozpravu zlúčili, a to tak, že navrhujem, aby pán minister uviedol najskôr ústavný zákon, po ňom by vystúpil pán poslanec Ošváth, ktorého poveril gestorský výbor, aby bol spravodajcom pri prerokúvaní tohto návrhu zákona. Po skončení rozpravy o tomto návrhu zákona by pán minister uviedol všetky štyri návrhy zákonov, po ňom by vystúpili spravodajcovia a spoločne by sme zlúčili rozpravu o týchto štyroch vládnych návrhoch zákonov. Je všeobecný súhlas s takýmto postupom? Ďakujem pekne. Pán minister, prosím vás, aby ste teraz uviedli a odôvodnili návrh ústavného zákona o bezpečnosti štátu v čase vojny, vojnového stavu, výnimočného stavu a núdzového stavu , ktorý prerokúvame v prvom čítaní ako tlač 1311. Pán minister, máte slovo. J. Stank, minister obrany SR: Vážený pán predsedajúci, panie poslankyne, páni poslanci, predkladám vám na prerokovanie návrh ústavného zákona o bezpečnosti štátu v čase vojny, vojnového stavu, výnimočného stavu a núdzového stavu z poverenia vlády Slovenskej republiky. Návrh tohto ústavného zákona ustanovuje podmienky vypovedania vojny, vyhlásenia vojnového stavu, vyhlásenia výnimočného, núdzového stavu a zároveň v súlade s Ústavou Slovenskej republiky konkretizuje obmedzenia základných práv a slobôd občanov v čase vojny a v jednotlivých stavoch, v ktorých sa môže nachádzať Slovenská republika. Pre prípad vojny, vojnového stavu a výnimočného stavu sa ustanovuje aj spôsob výkonu verejnej moci, a to tak, aby bola zachovaná bezpečnosť štátu a jeho obyvateľov. Keďže všetky štyri uvedené stavy sú spravidla v ústavnom živote štátu výnimočnými situáciami, vymedzujú sa aj oprávnenia Parlamentnej rady, ktorá má plniť niektoré úlohy zákonodarného zboru v čase, keď sa z objektívnych dôvodov v dôsledku vojny, vojnového stavu alebo výnimočného stavu nemôže zísť Národná rada Slovenskej republiky alebo je inak znemožnená jej činnosť. Zároveň sa vymedzujú oprávnenia Bezpečnostnej rady, ktorá má plniť niektoré úlohy vlády Slovenskej republiky v čase, keď vláda v dôsledku vojny, vojnového alebo výnimočného stavu nemôže vykonávať svoje ústavné právomoci. V záujme koordinácie zvládnutia osobitných podmienok života v čase vojny, vojnového stavu, výnimočného stavu a núdzového stavu v jednotlivých regiónoch štátu sa ustanovujú bezpečnostné rady krajov a vymedzujú sa ich úlohy. Riešenie mimoriadnych situácií vyžaduje ustanoviť aj režim uverejňovania rozhodnutí o vypovedaní vojny, uzavretí mieru, vyhlásení vojnového stavu, výnimočného stavu, núdzového stavu a ich skončenia, obmedzení základných práv a slobôd a režim činnosti orgánov súdnej moci. Návrh ústavného zákona o bezpečnosti štátu v čase vojny, vojnového stavu, výnimočného stavu a núdzového stavu možno považovať za jednu z najdôležitejších právnych úprav. Pri príprave návrhu predkladaného ústavného zákona a po prerušení legislatívnych prác na ňom v dôsledku prípravy novely Ústavy Slovenskej republiky, ktorá bola prijatá ústavným zákonom č. 90/2001, ministerstvo obrany zvažovalo obsah predloženej úpravy. Využilo pritom poznatky z konzultácií s mnohými odborníkmi z oblasti ústavného práva, ako aj poznatky z úprav tejto dôležitej oblasti v niektorých štátoch Európy. Vážené panie poslankyne, páni poslanci, prosím o prerokovanie tohto návrhu.